CELEX: 62019CA0422
Language: et
Date: 2021-01-26 00:00:00
Title: Liidetud kohtuasjad C-422/19 ja C-423/19: Euroopa Kohtu (suurkoda) 26. jaanuari 2021. aasta otsus (Bundesverwaltungsgerichti eelotsusetaotlused – Saksamaa) – Johannes Dietrich (C-422/19), Norbert Häring (C-423/19) versus Hessischer Rundfunk (Eelotsusetaotlus – Majandus- ja rahapoliitika – ELTL artikli 2 lõige 1 ja artikli 3 lõike 1 punkt c – Rahapoliitika – Liidu ainupädevus – ELTL artikli 128 lõige 1 – Protokoll (nr 4) Euroopa Keskpankade Süsteemi ja Euroopa Keskpanga põhikirja kohta – Artikli 16 esimene lõik – Mõiste „seadusliku maksevahendi staatus“ – Mõju – Europangatähtede vastuvõtmise kohustus – Määrus (EÜ) nr 974/98 – Liikmesriikide võimalus näha ette piirangud europangatähtede ja -müntidega maksmisele – Tingimused – Piirkondlikud õigusnormid, mis välistavad regionaalsele ringhäälinguorganisatsioonile ringhäälingutasu maksmise sularahas)

15.3.2021   
            
            
               ET
            
            
               Euroopa Liidu Teataja
            
            
               C 88/9
            
         
      Euroopa Kohtu (suurkoda) 26. jaanuari 2021. aasta otsus (Bundesverwaltungsgerichti eelotsusetaotlused – Saksamaa) – Johannes Dietrich (C-422/19), Norbert Häring (C-423/19) versus Hessischer Rundfunk
      (Liidetud kohtuasjad C-422/19 ja C-423/19) (1)
      
      (Eelotsusetaotlus - Majandus- ja rahapoliitika - ELTL artikli 2 lõige 1 ja artikli 3 lõike 1 punkt c - Rahapoliitika - Liidu ainupädevus - ELTL artikli 128 lõige 1 - Protokoll (nr 4) Euroopa Keskpankade Süsteemi ja Euroopa Keskpanga põhikirja kohta - Artikli 16 esimene lõik - Mõiste „seadusliku maksevahendi staatus“ - Mõju - Europangatähtede vastuvõtmise kohustus - Määrus (EÜ) nr 974/98 - Liikmesriikide võimalus näha ette piirangud europangatähtede ja -müntidega maksmisele - Tingimused - Piirkondlikud õigusnormid, mis välistavad regionaalsele ringhäälinguorganisatsioonile ringhäälingutasu maksmise sularahas)
      (2021/C 88/09)
      Kohtumenetluse keel: saksa
      
         Eelotsusetaotluse esitanud kohus
      
      Bundesverwaltungsgericht
      
         Põhikohtuasja pooled
      
      
         Kaebajad: Johannes Dietrich (C-422/19), Norbert Häring (C-423/19)
      
         Vastustaja: Hessischer Rundfunk
      
         Resolutsioon
      
      
                  1.
               
               
                  ELTL artikli 2 lõiget 1 tuleb koostoimes ELTL artikli 3 lõike 1 punktiga c, artikli 128 lõikega 1 ja artikliga 133 ning protokolli (nr 4) Euroopa Keskpankade Süsteemi ja Euroopa Keskpanga põhikirja kohta artikli 16 esimese lõigu kolmanda lausega tõlgendada nii, et olenemata sellest, kas Euroopa Liit on teostanud oma ainupädevust nende liikmesriikide rahapoliitika valdkonnas, mille rahaühik on euro, on sellega vastuolus, kui liikmesriik võtab vastu õigusnormi, mis selle eesmärki ja sisu arvestades määrab kindlaks europangatähtede seadusliku maksevahendi staatuse õigusliku režiimi. Seevastu ei ole selle sättega vastuolus, kui liikmesriik võtab omaenda pädevuse teostamisel, näiteks oma administratsiooni korraldamisel, vastu õigusnormi, mis kohustab seda administratsiooni võtma vastu sularahas makseid tema kehtestatud rahaliste kohustuste täitmiseks.
               
            
                  2.
               
               
                  ELTL artikli 128 lõike 1 kolmandat lauset, protokolli (nr 4) Euroopa Keskpankade Süsteemi ja Euroopa Keskpanga põhikirja kohta artikli 16 esimese lõigu kolmandat lauset ning nõukogu 3. mai 1998. aasta määruse (EÜ) nr 974/98 euro kasutuselevõtu kohta artikli 10 teist lauset tuleb tõlgendada nii, et nendega ei ole vastuolus riigisisesed õigusnormid, mis välistavad võimaluse täita avaliku võimu kehtestatud rahaline kohustus europangatähtedega, kui täidetud on järgmised tingimused: esiteks ei ole nende õigusnormide eesmärk ega tagajärg nende pangatähtede seadusliku maksevahendi staatuse õigusliku režiimi kindlaksmääramine; teiseks ei kaasne nende õigusnormidega nende pangatähtede õiguslikku või faktilist kõrvaldamist, seades eelkõige kahtluse alla võimaluse, et üldjuhul saab rahalise kohustuse täita sellise sularahaga; kolmandaks on need õigusnormid vastu võetud avaliku huvi kaalutlustel; neljandaks on nende õigusnormidega kaasnev sularahas maksmise piirang taotletava avaliku huvi eesmärgi saavutamiseks sobiv ning viiendaks ei lähe need õigusnormid kaugemale sellest, mis on selle eesmärgi saavutamiseks vajalik selles mõttes, et kättesaadavad on muud seaduslikud võimalused rahalise kohustuse täitmiseks.
               
            
         (1)  ELT C 288, 26.8.2019.